འདིར་གོང་དུ་བཤད་པའི་ལུང་བསྟན་དེ་རྣམས་ལས་མ་ཚོན་ཙམ་ཞིག་དྲངས་ནས་དཔྱད་གཞིར་བཟུང་ན།ལི་ཡུལ་ལུང་བསྟན་དུ།ནམ་ཞིག་ན་སུམ་པ་རྣམས་དེར་འོང་བ་དང་།གདོང་དམར་གྱིས་ཡུལ་འཛིན་པར་འགྱུར་བའི་དུས་འོང་བར་འགྱུར་ཏེ།ཞེས་དང་།ཡང་དེའི་ཚེ་གདོང་དམར་དེ་དག་དང་པོ་ལ་ལི་ཡུལ་དུ་འགྲོ་བར་རྩོམ་པར་འགྱུར་རོ།།དེ་ནས་ལོ་གསུམ་པའི་ཚེ་འགྲོ་ནུས་པར་འགྱུར་རོ།།ཞེས་དང་།ཡང་དེ་ནས་གདོང་དམར་རྣམས་རང་གི་ཡུལ་ནས་འཕགས་ཏེ་སྟོན་ཟླ་ར་བ་ལ་ལི་ཡུལ་དུ་འགྲོ་བར་ཆས་སོ།།ཞེས་དང་།གང་གི་ཚེ་སུམ་པ་དང་།འ་ཞ་དག་དེར་དོང་བ་དང་།གང་གི་ཚེ་ཡུལ་དེར་འ་ཞ་དང་སུམ་པ་འོང་བ་དེའི་ཚེ་བདག་འཆི་བའི་དུས་སུ།།ཞེས་པ་སོགས་དང་།ཡང་ལྷ་མོ་དྲི་མ་མེད་པའི་འོད་ཀྱིས་ཞུས་པའི་མདོ་ལས།གང་གི་ཚེ་ལི་ཡུལ་དུ་ཐོག་མར་སུམ་པ་འོངས་པ་དེའི་ཚེ་ལྷ་མོ་འདི་ལྷ་མོའི་ནང་ནས་ཤི་འཕོས་ནས་སྐར་རྡོའི་རྒྱལ་པོའི་བུ་མོར་འགྱུར་རོ།།གང་གི་ཚེ་འ་ཞ་དང་སུམ་པ་འོང་བའི་དུས་ལ་བབ་པ་དེའི་ཚེཞེས་དང་།ཡང་གང་གི་ཚེ་གདོང་དམར་རྣམས་ཀྱིས་ལི་ཡུལ་བྲན་དུ་འགྱུར་བའི་དུས་ལ་བབ་པ་ན།ཞེས་དང་།ཡང་ལི་ཡུལ་དང་།ཤུ་སིག་དང་།འན་སེ་འདི་གསུམ་ན་སངས་རྒྱས་ཀྱིཡུལ་འདི་གསུམ་དུ་རྒྱ་དང་།གདོང་དམར་དང་།སོ་བྱི་དང་།དྲུག་གུ་དང་།ཙོར་ལ་སོགས་པ་དགྲ་ཕལ་ཆེར་གཡོས་ནས་རྩོད་ཅིང་འཁྲུག་པར་འོང་སྟེ།ཞེས་དང་།ཡང་གང་གི་ཚེ་ལི་ཡུལ་དུ་སུམ་པའམ།གདོང་དམར་རྣམས་འོང་བར་འགྱུར་བ་དེའི་ཚེ་བདག་སྐར་རྡོའི་ཡུལ་གྱི་རྒྱ་ལ་པོར་གྱུར་ཏེ།ལྷ་མོ་དྲི་མ་མེད་པའི་འོད་དེའི་མིང་པོར་གྱུར།ཅེས་དང་།ཡང་དེ་ཡུལ་ཚེ་ན་དྲི་མེད་འོད།།ལྷ་མོས་སྨོན་ལམ་འདི་སྐད་བཏབ།།གང་ཚེ་ཡུལ་གྱི་དང་པོ་འདིར།།སུམ་པ་མང་པོ་འོང་བ་དང་།།གང་ཚེ་ཡུལ་འདིར་རྒྱ་དང་ནི།།འ་ཞ་དང་ནི་སུམ་པ་རྣམས།།འཕགས་སྐྱེས་པོ་ཡི་དམག་བཞིན་དུ།།ཡུལ་དེར་འོང་བར་གྱུར་པ་ན།།དེ་ཚེ་ཡུལ་འདིར་སྐྱེ་བོའི་ཕྱིར།།བདག་གིས་སྐྱེས་པ་བླང་བར་བགྱི།།བདག་གིས་སྐྱེ་བ་དེར་བླངས་པས།།སུམ་པ་ལ་སོགས་ལྡོག་གྱུར་ཅིག།ཅེས་སོགས་བཀོད་པ་མང་ལ།ཡང་གླང་རུ་ལུང་བསྟན་དུ།མ་འོངས་པའི་དུས་ན་སེམས་ཅན་རྣམས་ཀྱི་ལས་ཀྱི་རྣམ་པར་སྨིན་པས་ཡུལ་འདིར་སུམ་པ་རྣམས་དང་བོད་རྣམས་འོང་བར་འགྱུར་གྱིས་དེའི་ཚེ་མདོ་འདི་ལྷོགས་ཤིག་དང་།ཞེས་བཀོད་ཅིང་།ཡང་མ་འོངས་པ་རྩོད་པའི་དུས་ན་ཡུལ་འདི་གཞོམ་པའི་ཕྱིར་སུམ་པའི་དམག་ཕལ་མོ་ཆེ་དང་།གྲུ་གུ་རུས་སྣ་ཚོགས་དང་།ཧོར་དང་།གཞན་ཡང་དད་པ་མེད་པ་དག་འོང་བར་འགྱུར་ཏེ།ཞེས་དང་།ཡང་གལ་ཏེ་ཡུལ་འདིར་གྲུ་གུ་ལ་སོགས་པ་གཏུམ་པོ་དད་པ་མ་མཆིས་པ་རྣམས་དང་།ཧོར་དང་།སུམ་པའི་དམག་དག་མཆི་བར་འགྱུར་ན།དེ་དག་ཕན་ཚུན་ནང་འཁྲུག་འབྱུང་བ་དང་།དེ་དག་གི་འཁོར་ནང་མི་མཐུན་པར་འགྱུར་བ་དང་།འགུམ་པར་འགྱུར་བར་བགྱིའོ།།ཞེས་སོགས་ལུང་བསྟན་ཡིག་ཆའི་ནང་མ་འོངས་པའི་ཚིག་འོང་བར་འགྱུར་དང་འབྱུང་མཆིའམ་བགྱི་སོགས་མང་པོ་བྲིས་ཡོད་ཀྱང་།དོན་དངོས་སུ་གནས་ཚུལ་དེ་དག་ཕལ་ཆེར་བྱུང་ཟིན་པའི་སྐབས་དེའི་ལོ་རྒྱུས་སུ་གྱུར་པ་ཁོ་ནའི་དངོས་བསྟན་ཡིན་པ་ལས་མ་འོངས་ལུང་བསྟན་ཧ་ལམ་མིན་པ་འདྲ་ཆེ་སྙམ་པས།ཡང་མཐའ་གཅིག་ན་ལུང་བསྟན་རྣམས་གསང་བ་ལྐོག་གྱུར་གྱི་མདོ་གཞུང་ངོ་མ་ཡིན་པས་ཁོ་བོ་འདྲ་ཆོས་ཀྱི་མིག་ལྡོངས་པ་དག་གི་སྤྱོད་ཡུལ་མ་ཡིན་པའང་སྲིད་པས་ཉེས་ཚིག་འདྲ་ཤོར་བ་ཡིན་ན་མཐོལ་ལོ་བཤགས་སོ།།